Teroristička organizacija Islamska država, nakon velikog poraza u Iraku, pred velikim je porazom i nestankom i u Siriji. Naime, nakon žestoke borbe arapsko-kurdska koalicija, koju podržava SAD, u Siriji je uspjela protjerati borce terorističke organizacije Islamske države iz starog dijela grada Rake, oslobodivši time 70 posto grada, i približiti se zoni s najvećim utvrđenjem islamista.

„Sada kontroliramo čitav stari grad, poslije sukoba s terorističkom organizacijom Islamskom državom", rekao je glasnogovornik arapsko-kurdske koalicije Talal Sel i dodao da se te snage približavaju "glavnom stožeru" džihadista.

Visoki vojni izvor sirijske vojske potvrdio je za Večernji list da su snage sirijske republikanske garde i elitna brigada Tigrova ušle u grad Deir ez-Zor gdje sada sa pripadnicima terorističke organizacije Islamske države vode ulične borbe. Izvor navodi da kako bi otvorila put sirijskoj vojsci, ruska mornarica je jutros iz Mediterana provela raketne napade krstarećim projektilima ”Kalibar” po položajima terorista u Deir ez-Zoru. S fregate ”Admiral Essen” je na teroriste u Deir ez-Zoru proveden napad krstarećim projektilima ”Kalibar”. Udari su provedeni na veće skupine i utvrde terorista oko grada Al-Sholah u pokrajini Deir ez-Zor, koji je još bio pod kontrolom terorista. U raketnom napadu su uništeni objekti za upravljanje vojnim operacijama, komunikacijski centar sa skladištima oružja i objekti za popravak oklopnih vozila. Isto tako, naš izvor je potvrdio kako je raketni napad pomogao napredovanju sirijskih snaga, te narušio planove terorističke organizacije Islamske države u pregrupiranju snaga i jačanju svojih preostalih u blizini Deir ez-Zora.

Kurdski i arapski borci, uz podršku američkih snaga, pokrenuli su još u studenome 2016. ofenzivu za zauzimanje Rake i 6. lipnja ušli su u grad. Prema procjenama UN-a, u Raki se sada nalazi između 10.000 i 25.000 stanovnika. Više od 320.000 ljudi poginulo je od početka rata u Siriji prije šest godina, dok su u Ženevi pod okriljem UN-a u tijeku mirovni pregovori o okončanju rata i političkoj tranziciji.

Iako koalicijske snage napreduju brzo, vojni analitičari uvjereni su da će potpuno oslobađanje grada Rake potrajati najmanje 2 mjeseca s obzirom na to da su gotovo svi borci koji se nalaze u tom glavnom gradu kalifata spremni na borbu do smrti.

Operacija oslobađanja Rake daleko je teža i opsežnija od operacije oslobađanja Mosula. Iako se još točno ne zna broj boraca terorističke organizacije Islamske države u Raki, prema neslužbenim informacijama ondje je između 10 i 15 tisuća boraca, i to većinom stranaca.

U isto vrijeme, sirijska vojska i borci libanonskog Hezbollaha i iranske revolucionarne garde, uz potporu ruskih zračnih udara, došli su na dva kilometra od grada Deir ez-Zora, jednog od glavnog uporišta ISIL-a.

Koliko će bitka za taj grad potrajati, teško je reći, no sirijska vojska zadnjih tjedana niže pobjedu za pobjedom protiv ISIL-a. Pobjeda kod Deir ez-Zora bila bi od goleme važnosti i moglo bi se reći da bi to bio konačni slom ISIL-a u Siriji.

Ruske zračne snage intenzivno rade na tome da se to dogodi što prije, stoga su tijekom zadnja 24 sata izvele 80 zračnih udara, pritom su uništile nekoliko tenkova, oklopnih vozila te desetak vozila s ugrađenim strojnicama. Iz ruskog ministarstva obrane navodi se da je u ovim akcijama ubijeno ili ranjeno najmanje 70 terorista ISIL-a.

Iz samog grada stižu snimke koje prikazuju oduševljenje građana činjenicom da počinje probijanje terorističkog obruča. Ljudi izlaze na ulice slaveći probijanje sirijske vojske nakon što su proveli više od tri godine u potpunom okruženju terorista, primajući pomoć jedino iz zraka.

U međuvremenu, dvoje ruskih vojnika, koji su sudjelovali u pratnji konvoja ruskog Centra za pomirenje u Siriji, ubijeno je u artiljerijskom napadu ISIL-ovih terorista na prostoru provincije Deir ez-Zor, što je potvrdilo i rusko ministarstvo obrane.